﻿ RECENZII IOAN MĂRGINEAN, IULIANA PRECUPEŢU (coord.), Paradigma calităţii vieţii, Bucureşti, Editura Academiei Române, 2011, 272 p. Paradigma calităţii vieţii reprezintă o apariţie ştiinţifică de referinţă în domeniul calităţii vieţii. Lucrarea este dedicată „paradigmei calităţii vieţii şi este un efort de sinteză şi integrare a informaţiei existente la ora actuală în ştiinţele sociale cu privire la calitatea vieţii, domeniu aflat în continuă expansiune din punct de vedere teoretic, metodologic şi empiric” (p. 9). Se continuă, astfel, publicaţiile anterioare ale cercetătorilor din ICCV: volumele Calitatea vieţii în România, coordonatori Ioan Mărginean şi Ana Bălaşa, 2002, 2005; Calitatea vieţii şi dezvoltarea durabilă, coordonatori Ioan Mărginean şi Iuliana Precupeţu, 2008 şi seria de studii din revista Calitatea Vieţii, care apare începând cu anul 1990. Autorii volumului (11) au o experienţă vastă în studiile de calitatea vieţii, demonstrată prin realizarea Diagnozei calităţii vieţii, desfăşurată până în prezent în 13 valuri anuale (1990–1999, 2003, 2006 şi 2010). Perspectiva abordată este una de tip integrat şi urmează demersul dezvoltării de politici publice şi sociale, pornind de la aflarea condiţiilor de viaţă ale populaţiei, de la raportarea oamenilor la aceste condiţii şi de la trăirile lor subiective, de la evaluarea diferitelor domenii ale vieţii sociale şi de la aşteptările populaţiei faţă de acestea. Pe baza tuturor acestor date de tip obiectiv, evaluativ şi subiectiv, se identifică politicile publice menite să contribuie la îmbunătăţirea calităţii vieţii populaţiei. Volumul „detaliază principalele elemente ale paradigmei calităţii vieţii: trăsăturile sale fundamentale, stadiul său de dezvoltare în ştiinţă, componentele sale, modalităţile de măsurare a calităţii vieţii, contribuţiile româneşti la constituirea domeniului” (p. 12). Structura lucrării este complexă, iar în capitolele acesteia se descriu şi se analizează atât elementele de tip teoretic şi metodologic, cât şi cele de tip aplicativ şi practic: Conţinutul paradigmei calităţii vieţii, Abordări recente ale calităţii vieţii, Măsurarea şanselor de acces la educaţie, Calitatea ocupării, Abordări metodologice privind calitatea vieţii de familie, Cercetarea stilului de viaţă, Calitatea vieţii comunitare, Bunăstarea subiectivă, Cercetarea modelelor de consum, Costul vieţii, Inegalitate, sărăcie şi polarizarea veniturilor, Contribuţii româneşti la metodologia cercetării calităţii vieţii – toate aceste subiecte reprezintă câte un capitol de sine stătător. Capitolul unu, Conţinutul paradigmei calităţii vieţii (Ioan Mărginean), clarifică caracterul interdisciplinar al paradigmei, plasând în centrul ei rolul sociologului în explicarea calităţii vieţii şi reiterând ideea conform căreia complementaritatea metodelor de cercetare nu este doar utilă, ci mai degrabă obligatorie. Trebuie menţionat că studiile despre cercetarea calităţii vieţii în România au avut la bază, în primii 10 ani după 1990, abordări de tip cantitativ şi evaluativ, mai degrabă. Este meritul unor cercetători tineri care au introdus şi utilizat treptat metodele de tip calitativ cu o mai mare putere explicativă. Putem vorbi despre o maturitate a şcolii româneşti de cercetare a calităţii vieţii, atât timp cât integrăm studiile din ultimii 20 de ani într-o paradigmă de gândire. Pentru clarificări de ordin metodologic, tot în acest capitol sunt prezentate şi explicate dimensiunile şi indicatori ai calităţii vieţii. În capitolul doi, Abordări recente ale calităţii vieţii (Iuliana Precupeţu), este explicat modul în care s-a dezvoltat conceptul de calitate a vieţii de-a lungul timpului şi legătura acestuia cu alte concepte conexe, cum ar fi: standard de viaţă, inegalitate socială, sărăcie, incluziune socială, coeziune, satisfacţie, fericire. CALITATEA VIEŢII, XXIII, nr. 1, 2012, p. 87–89 88 RECENZII 2 Autoarea prezintă Raportul Stiglitz ca o legitimare largă a paradigmei calităţii vieţii şi un nou impuls pentru dezvoltarea acesteia (p. 42). „Plecând de la aceste premise, Raportul aduce în prim plan importanţa calităţii vieţii şi a bunăstării oamenilor în măsurarea progresului social, importanţa trecerii de la măsuri axate pe producţia economică, la măsuri concentrate pe bunăstarea oamenilor” (p. 43). Conform raportului menţionat, dimensiunile de definire a calităţii vieţii sunt: standardul de viaţă (venit, consum şi avere); sănătatea; educaţia; activităţi personale, inclusiv viaţa de muncă; participare politică şi guvernare; asociere şi relaţii sociale; mediu (condiţii prezente şi viitoare); insecuritatea de natură economică şi fizică. Sunt prezentate conceptele şi dezvoltările teoretice recente, din perspectiva lui Berger Schmidt şi Noll (2000), Sirgy (2011), abordarea „capabilităţilor” (Sen, 1999), „livability” Veenhoven (1995, 1996) şi „calitatea socială” (Beck şi alţii, 1998, 2001). Concluzia autoarei este aceea că: „În abordarea calităţii vieţii s-au produs recent modificări şi acumulări importante care, în ciuda faptului că domeniul continuă să rămână fragmentat teoretic şi metodologic, au adus această paradigmă într-un nou stadiu de dezvoltare, al unei maturităţi care îi conferă un loc distinct în rândul ştiinţelor sociale” (p. 61). Ceea ce rămâne evidenţiat doar în mod implicit în capitolul al doilea este raportarea cercetărilor de calitatea vieţii din România la toate aceste abordări şi cum se vor dezvolta ele în următorii ani. În capitolele trei şi patru, Măsurarea şanselor de acces la educaţie (Gabriela Neagu), respectiv Calitatea ocupării (Ana Maria Preoteasa), sunt prezentate două domenii sectoriale ale calităţii vieţii: accesul la educaţie şi calitatea ocupării. „Cauzele inegalităţilor în faţa educaţiei prezente la nivelul sistemului nostru de învăţământ se situează atât în afara sistemului – inegalităţi socioeconomice majore la nivelul populaţiei, deteriorarea condiţiilor de trai – cât şi în interiorul sistemului – diferenţe între instituţiile de învăţământ în ceea ce priveşte calitatea educaţiei asigurate, a condiţiilor de învăţare, orientarea şcolară precoce, o durată obligatorie de şcolarizare redusă etc.” (p. 87). „Calitatea ocupării reprezintă un concept important pentru domeniul calităţii vieţii, referindu-se atât la o dimensiune a vieţii individuale, dar şi la rezultatele politicilor de ocupare. Cadrul metodologic de analiză a calităţii ocupării a fost dezvoltat după anii ’70 şi a constituit o bază pentru dezvoltarea unui set de indicatori utilizat pentru comparaţiile internaţionale şi evaluarea ocupării la nivel european” (p. 89). În ambele capitole sunt descrise şi analizate modalităţile prin care s-au dezvoltat teoriile, metodele şi modul de punere în practică al acestora, în ceea ce priveşte accesul la educaţie şi la ocuparea de calitate bună. În capitolele cinci şi şapte, Abordări metodologice privind calitatea vieţii de familie (Raluca Popescu) şi Calitatea vieţii comunitare (Flavius Mihalache), sunt prezentate: dimensiuni ale calităţii vieţii de familie, indicatori, sisteme de indicatori şi indici ai calităţii vieţii de familie, determinanţi ai calităţii maritale, satisfacţia cu viaţa de familie în România – rezultate din ancheta Diagnoza Calităţii Vieţii, utilizarea indicatorilor sociali în cercetările privind calitatea vieţii comunitare, cercetarea calităţii vieţii comunitare prin utilizarea indicatorilor obiectivi, cercetarea calităţii vieţii comunitare prin utilizarea indicatorilor subiectivi. În capitolul şase, Cercetarea stilului de viaţă (Marian Vasile), sunt prezentate şi analizate: abordări teoretice şi metodologice ale stilului de viaţă, studierea stilurilor de viaţă în România, măsurarea stilurilor de viaţă. Un loc aparte în lucrare îl reprezintă capitolul opt, Bunăstarea subiectivă (Iuliana Precupeţu), în care autoarea prezintă definiţiile, teoriile şi încercările de unificare teoretică a diverselor abordări. Sunt descrise strategiile de măsurare a bunăstării subiective: rapoartele personale şi cele alternative. Sunt puse în evidenţă şi exemple de măsurări ale bunăstării subiective: satisfacţia faţă de viaţă, fericirea, scala afectelor pozitive şi negative, scala satisfacţiei faţă de viaţă, mulţumirea faţă de realizările din viaţă, scala „Excelent-Groaznic”, scala reflexivă a satisfacţiei faţă de viaţă, indicele 3 RECENZII 89 satisfacţiei faţă de viaţă, scala congruenţei satisfacţiei faţă de viaţă, scala „împlinirii”, satisfacţia faţă de viaţă bazată pe ierarhia nevoilor. Capitolul nouă, Cercetarea modelelor de consum (Mariana Stanciu), conţine: modelul de consum, cercetarea stării şi dinamicii unor modele de consum, structura analitică a unui model de consum, metode de cercetare, indicatori socioeconomici relevanţi ai consumului. În capitolul zece, Costul vieţii (Adina Mihăilescu), este analizat modul în care s-a dezvoltat conceptul atât la nivel internaţional, cât şi la nivel naţional. Sunt descrise: modelul de determinare a costului real al vieţii, modelul de determinare a minimului de trai, minimul de trai determinat prin metoda Comisiei Antisărăcie şi Promovare a Incluziunii Sociale, minimul de trai decent şi de subzistenţă calculat prin metoda normativă. Autoarea consideră că: „se poate aprecia că fiecare metodă este importantă din punct de vedere ştiinţific, fie ea analitică sau sintetică, şi fiecare, în parte, contribuie la analiza şi aprofundarea cunoaşterii consumului populaţiei, la un moment dat sau pe un orizont mai larg de timp” (p. 194, 195). În capitolul 11, Inegalitate, sărăcie şi polarizarea veniturilor (Ştefan Ştefănescu), se aduce în discuţie modul în care sărăcia şi inegalităţile sociale conduc la polarizarea la nivel societal sau comunitar. Sunt prezentate şi exemplificate trei variante de măsurare a inegalităţilor sociale: coeficientul sărăciei, coeficientul de inegalitate a veniturilor Gini, coeficientul de polarizare. Concluzia autorului este aceea că, pentru o evaluare corectă a situaţiei la un moment dat, este necesară utilizarea complementară a celor trei metode, uneori punând accent pe cea referitoare la polarizarea socială „Prin urmare, o evaluare corectă a situaţiei sociale din România necesită şi estimarea intensităţii fenomenului de polarizare socială, prin analizarea cu precădere a grupurilor de «săraci», dar studiind totodată şi structura «păturii bogate»” (p. 214). În capitolul 12, Contribuţii româneşti la metodologia cercetării calităţii vieţii (Mihai Dumitru), autorul face o prezentare cronologică a domeniului, de la debutul cercetării calităţii vieţii la sfârşitul anilor ’70 ai secolului al XX-lea, menţionând contribuţia sociologilor Cătălin Zamfir, Alin Teodorescu, Ion Rebedeu, Lazăr Vlăsceanu, Elena Zamfir, Dumitru Sandu, Nicolae Lotreanu, până la rezultatele obţinute de tinerii cercetători în ultimii doi–trei ani. Conform autorului, relevant este faptul că: „Valoarea ei cognitivă (a calităţii vieţii) pentru înţelegerea schimbărilor sociale, economice şi politice din România este incontestabilă. Mai mult decât atât, a stimulat alte cercetări sociale iniţiate de cercetători, doctoranzi, masteranzi sau studenţi” (p. 224). Lucrarea de faţă este, pe de o parte, rezultatul contribuţiei unor cercetători cu experienţă în domeniu, care au adus lângă ei tineri cercetători şi, pe de altă parte, al activităţii sistematice din cadrul ICCV ca principal institut de cercetare a domeniului calităţii vieţii din România, în ultimii 22 de ani. Sorin Cace 